དྲི་བ་གསུམ་པར།ཡང་སི་བཞེད་དུ།དབང་ཕྱུག་གི་མཚན་དུ་རྟག་ཞི་བ་ཞེས་པ་ནི་ས་ད་ཤི་པ་སྟེ་འཕགས་ཡུལ་དུ་རླུང་ལྟར་གྲགས་པ་ཡིན་ནོ་ཞེས་གསུངས་པ་འདི་ལ་དཔེར་མཚོན་ན།ཁྱིམ་བདག་གི་མཚན་དུ་དགེ་སློང་ཞེས་པ་ནི་བྷིཀྵུ་སྟེ་འཕགས་ཡུལ་དུ་རླུང་ལྟར་གྲགས་སོ་ཞེས་པ་དང་འདྲ་ལ།ཁྱིམ་བདག་དང་དགེ་སློང་སྐྱ་སེར་རྒྱབ་འགལ་ཡིན་པ་ལྟར།རྟག་ཏུ་ཞི་བ་དང་དྲག་པོ་དབང་ཕྱུག་ཞི་དྲག་རྒྱབ་འགལ།ལྷ་ཞི་བ་དང་དྲག་པོ་ལ་ཁྱད་མེད་ན།མི་སྐྱ་སེར་བོད་འབྲོག་དཀར་ནག་འཇམ་རྩུབ་རིགས་རུས་སོགས་ཐམས་ཅད་ཁྱད་མེད་དུ་འགྲོ་བས་འཇིག་རྟེན་གྲགས་པའི་རྣམ་གཞག་ཐམས་ཅད་ཞིག་པ་གདོན་མི་ཟ་སྟེ།དབང་ཕྱུག་དྲག་པོ་ཡིན་པ་ནི་པཎ་སི་རང་གིས་ཀྱང་ཞྭཞལུ་ལོ་ཆེན་གྱི་གསུང་ལ་དགག་པ་མཛད་སྐབས།དབང་ཕྱུག་དང་དྲག་པོ་ཞེས་པའང་མིང་གི་རྣམ་གྲངས་ཡིན་གྱི་ལྷའི་ངོ་བོ་སོ་སོ་བ་མ་ཡིན་ལགས་སོ།།ཞེས་ཞི་བ་དང་དྲག་པོ་གཉིས་ཀར་ཞལ་གྱིས་བཞེས་པར་སོང་བས།གཞུང་དོན་རྟག་ཏུ་ཞི་བ་ལ་ངོས་འཛིན་བྱ་ཚོད་མ་རྙེད་ཁར།ས་ད་ཤི་པ་འཕགས་ཡུལ་དུ་རླུང་ལྟར་གྲགས་ན་བོད་ཀྱི་ཆོས་རྣམས་འཕགས་ཡུལ་ནས་དར་བ་གང་ཞིག་ལ།བཀའ་འགྱུར་བསྟན་འགྱུར་གང་དུའང་དབང་ཕྱུག་གི་མཚན་དུ་ས་ད་ཤི་པར་གྲགས་པ་མེད་ངེས་ལ།འདི་གང་ཡིན་གཏན་ནས་བརྗོད་མ་ཤེས་པས་ཁུངས་ལུང་ཡོད་མེད་ཐེ་ཚོམ་སེལ་ཐབས་ཤིག་ཐུགས་རྗེ་ཆེ་བ་མཁྱེན།ཞེས་གསལ་བ།ཇི་ལྟར་གསུང་བ་བཞིན།འདིའི་སྐོར་ཞིབ་རྒྱས་ཀྱི་ར་སྤྲོད་ཁུངས་དང་ལྡན་པའི་རྒྱས་བཤད་བྱ་རྒྱུ་ཡོད་ཀྱང་ད་རེས་མདོར་བསྡུས་ཏེ་གླེང་བ་ནི།སི་འགྲེལ་དུ་དེ་ལྟ་བུ་ཡོད་ངེས་ཀྱང་།དབང་ཕྱུག་ཅེས་པ་ནི་བོད་སྐད་དུ་བྱས་པའི་མཚན་ཡིན་ལ།དེ་འཕགས་ཡུལ་པ་རང་གི་སྒྲ་མདོ་ཀ་ཙན་པཱ་ནི་དབྱངས་ཅན་སོགས་རྒྱ་སྐད་དུ་བསྒྱུར་ན།ཨི་ཤྭ་ར་ཞེས་འབྱུང་བ་ནི་སྒྲའི་རི་མོ་ལ་ཞལ་ཕྱོགས་ཙམ་པ་ཐམས་ཅད་ཀྱིཀྱིསམཁྱེན་གསལ་ཡིན་ཞིང་།དབང་ཕྱུག་གི་མཚན་ལ་ས་ད་ཤི་པ་འཕགས་ཡུལ་དུ་རླུང་ལྟར་གྲགས་ན།འཕགས་ཡུལ་པའི་རྩ་འཛིན་སྒྲ་མདོ་དེ་དག་ལ་འཕགས་ཡུལ་བ་རང་གིས་སྐྱོན་བཀལ་ཏེ་མ་དག་གོ་མ་ཆོད་དུ་བཏང་བ་ལས་འོས་མེད་ཅིང་།དེ་འདྲ་ཡིན་ན་མདོ་རྒྱུད་བསྟན་བཅོས་འཕགས་ཡུལ་ནས་སྔ་ཕྱིར་བོད་དུ་དར་བ་རྣམས་ལའང་རྩ་འཛིན་ཆ་འཇོག་བྱེད་ཡུལ་མི་རྙེད་པའི་སྐྱོན་ཤིན་ཏུ་ཆེ་སྟེ།དཔེར་ན་བོད་ཀྱི་ལྷ་སྐལ་འཇིག་རྟེན་དབང་ཕྱུག་གི་མཚན་ལ་འཕགས་ཡུལ་པའི་སྐད་དུ་ལོ་ཀེ་ཤྭ་རར་གྲགས་པ་ནི་བོད་པ་བླུན་པོ་རྣམས་ཀྱིས་ཀྱང་ཤེས་གསལ་ལགས་པས་མང་དུ་སྨྲ་མི་དགོས་སོ།།